SKRIFTLIG FORESPØRGSEL E-1403/01

af Emilia Müller (PPE-DE) til Kommissionen

(11. maj 2001)

Om: Forskningsprojekter til undgåelse af beskadigede fisk i vandkraftværker

For mange fiskearter er vandkraftværkerne ofte en dødelig hindring på deres naturlige vandreruter. Navnlig for vandrefisk som den europæiske ål er disse kraftværker en trussel for deres eksistens.

I denne forbindelse lod Bayerns landbrugsministerium allerede i 1996 gennemføre første fase af et forskningsprojekt. Anden fase skal nu beskæftige sig med afprøvning af tekniske løsningsforslag i kraftværket til undgåelse af skader på fisk. Dette kræver omfattende finansielle midler. Der føres allerede drøftelser med eventuelle samarbejdspartnere fra Østrig og Holland om en fælles gennemførelse af dette forskningsprojekt.

1. Findes der muligheder for EU-støtte til sådanne forskningsprojekter (f.eks. LIFE)?

2. Hvilke betingelser skal være opfyldt for at modtage eventuel støtte?

3. Hvor stor en støtte vil være mulig?

Svar afgivet på Kommissionens vegne af Philippe Busquin

(20. juli 2001)

Det 5. rammeprogram for forskning og teknologisk udvikling (1998 - 2002) gør det muligt at finansiere forskningsprojekter vedrørende vandkraftværkers virkninger på vandrefisk som f.eks. ål, specielt under nøgleaktion 5.1.2 - bæredygtigt fiskeri og akvakultur - samspillet mellem miljø, fiskeri og akvakultur - under særprogrammet for livskvalitet, dog på betingelse af, at der i denne type forskning indgår en væsentlig komponent af videnskabelig innovation, samt at man råder over et europæisk partnerskab på højt niveau (mindst to lande og tre videnskabspartnere). Indsendelsesfristen for forskningsforslag på dette område (samspil ressourcer/miljø) i forbindelse med den kommende indkaldelse er sat til 18. oktober 2001.

Et forskningsprojekt vedrørende dette emne blev godkendt i slutningen af år 2000 og forventes afsluttet i 2002. Det drejer sig om projekt QLRT 1999 - 31141 Management of Silver eel: human impact on drownstream migration silver eel in the river Meuse koordineret af Kema Power Generation & Sustainables i Nederlandene. Et af de forventede resultater heraf er udarbejdelsen af et system til styring af turbinerne, der muliggør en effektiv beskyttelse af ålene, når de svømmer gennem krafværkerne.

Under nøgleaktionen global forandring, klima og biologisk diversitet indkaldes forslag med en frist indtil 15. oktober 2001 for område 2.3.2 foranstaltninger for at bringe overensstemmelse mellem bevaringen af den biologiske mangfoldighed og menneskelige

aktiviteter, der kan skade denne. Forslagsindkaldelsen fokuserer på forslag, der beskriver og vurderer den videnskabelige, økonomiske, tekniske og politiske gennemførlighed af bevaringsløsninger for biodiversiteten. Det arbejde, der omtales i forespørgslen, kunne eventuelt falde ind under denne indkaldelse, idet man skal huske på, at hovedkriteriet ved vurderingen er høj videnskabelig kvalitet.

Nærmere detaljer vedrørende arbejdsprogrammerne for de forskellige særprogrammer samt finansieringsvilkårene findes på Cordis-netstedet på følgende adresse:http://www.cordis.lu/life/ ou:http://www.cordis.lu/eesd/.

Miljøfinansieringsinstrumentet (LIFE) kan ikke benyttes her, da det ikke er et instrument til støtte for projekter, der hovedsagelig sigter mod forskning. Yderligere detaljer (anvendelsesområde, finansieringsforhold o.s.v.) findes på LIFE-hjemmesiden under Kommissionen/Generaldirektoratet for Miljø: http.//europa.eu.int/comm/life/home.htm.